মঙ্গলবার পুণের নেটে তাঁকে আবারও দেখা গেল বিধ্বংসী মেজাজে। তাঁর আগ্রাসন থেকে রেহাই পেলেন না স্থানীয় বোলার থেকে রবীন্দ্র জাডেজা পর্যন্ত। মেজাজি বিরাট কোহলি’কে কটকে নিষ্ক্রিয় রাখতে শর্ট বল করার হুঁশিয়ারি দিয়ে রাখল ইংল্যান্ড শিবির!
বিবিসি রেডিওকে দেওয়া সাক্ষাৎকারে ইংল্যান্ড দলের নতুন পেসার জেক বল বলেছেন, ‘‘আমার মনে হয়েছে ফ্লাডলাইটে বল একটু বেশি পিছলে যায়। সেই সময় শর্ট বল করলে বিরাট চাপে পড়তে পারে।’’ যদিও সেই অস্ত্রে যে কোহলিকে সংযত রাখা যাবেই, তার কোনও নিশ্চয়তা দেননি বল। তিনি বলেছেন, ‘‘এটা একটা উপায় হতে পারে। আসল কথা হল, কোহলিকে উইকেটে থিতু হওয়ার সময় এবার আর দেওয়া যাবে না।’’ আরও বলেছেন, ‘‘কোহলি অবিশ্বাস্য ক্রিকেটার। টেস্টের পর একদিনের সিরিজেও ও দুর্দান্ত ব্যাটিং করছে।’’
আজ, বুধবার ভারতীয় দল কটকে পৌঁছচ্ছে। তার আগে বারাবাটি স্টেডিয়ামের কিউরেটর জানিয়েছেন, শিশির বড় ফ্যাক্টর হতে পারে বৃহস্পতিবারের ম্যাচে। পিচ এবং আউটফিল্ড শুকনো রাখতে ইতিমধ্যে ‘কেমিক্যাল স্প্রে’ করা হয়েছে। কিউরেটরের দাবি, বড় রানের ম্যাচ হবে।